Heinz Günther Konsalik was die skuilnaam van Heinz Günther (28 Mei 1921 – 2 Oktober 1999), 'n Duitse romanskrywer. Konsalik was sy moeder se nooiensvan. Hy het ook onder die skuilname Henry Pahlen en Jens Bekker geskryf. Toe Konsalik tien jaar oud was, het hy al sy eerste Wilde Weste-roman geskryf. Teen die ouderdom van sestien het hy stories vir koerante in Keulen geskryf. Hy het begin om geneeskunde te studeer, maar later oorgeskakel na teaterwetenskap en literatuurgeskiedenis. Hy het aan die Universiteit van München, Wene en Keulen gestudeer. In 1939 was hy in diens van die Gestapo. Tydens die Tweede Wêreldoorlog was hy 'n oorlogskorrespondent, en hierdie ervarings was die inspirasie vir baie van sy romans. Hy is swaar gewond terwyl hy aan die Russiese front was. Ná die oorlog het hy in Attendorn in Sauerland gewoon en as redakteur by 'n uitgewer gewerk. Later was hy assistent-hoofredakteur van 'n tydskrif. Sy vrou was 'n onderwyseres in Attendorn. Sedert 1951 het hy as 'n onafhanklike skrywer en joernalis gewerk. En in 1956 het hy roem behaal met sy boek Der Arzt von Stalingrad (Die dokter van Stalingrad).